Diari Oficial de la Generalitat Valenciana


Sumari del DOGV 7658, del 16-11-2015 (2015/9224)

RESOLUCIÓ d'11 de novembre de 2015, de la consellera d'Habitatge, Obres Públiques i Vertebració del Territori, per la qual s'inicia el Pla d'Acció Territorial de la Infraestructura Verda del Litoral de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7658

Data del DOGV
:   16-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9224


Data del document
:   11-11-2015

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * pla d'urbanisme

RESOLUCIÓ d'11 de novembre de 2015, de la consellera d'Habitatge, Obres Públiques i Vertebració del Territori, per la qual s'inicia el Pla d'Acció Territorial de la Infraestructura Verda del Litoral de la Comunitat Valenciana. [2015/9224]  
Antecedents  
L'espai litoral de la Comunitat Valenciana és un actiu territorial de primera magnitud des del punt de vista econòmic, ambiental i social. Econòmic, ja que el 15 % del PIB de la Comunitat Valenciana es realitza en la franja de 500 metres des de la ribera del mar; ambiental, perquè la franja costanera alberga ni més ni menys que deu parcs naturals, el 90 % de les nostres zones humides més importants i 22 llocs d'interés comunitari de la Xarxa Natura 2000, i social, perquè més del 70 % de la població de la Comunitat Valenciana viu a menys de deu quilòmetres de la franja litoral, amb el que comporta pel que fa a la possibilitat d'aprofitar els seus béns i serveis ambientals, econòmics i recreatius.  
Però al mateix temps, el litoral és, sens dubte, l'espai de la Comunitat Valenciana més amenaçat per les expectatives urbanístiques desproporcionades. En els últims vint anys, la taxa d'urbanització en els primers deu quilòmetres de costa ha sigut 3,5 vegades superior al creixement de la població en esta zona, la qual cosa és símptoma evident de les polítiques inadequades que s'han dut a terme durant els últims anys. Si no s'actua de manera urgent, en deu anys es reblirà tota la franja litoral que no està protegida per la legislació ambiental i el paisatge urbà es convertirà en una conurbació despersonalitzada i banal que restarà molt valor afegit al conjunt del territori.  
Per això, la situació en estos moments és la d'una franja litoral amb més d'un 50 per cent de sòl urbà i urbanitzable en el seu primer quilòmetre de costa, i uns trams de sòl no urbanitzable que no compten amb protecció ambiental, però posseïxen valors territorials i paisatgístics de primer ordre, que són crucials per a la sostenibilitat conjunta del territori.  
Per este motiu, és urgent i necessari formular i aprovar un Pla d'Acció Territorial de la Infraestructura Verda del Litoral que actue de manera immediata sobre este espai, definint els distints elements de la seua infraestructura verda, les seues connexions amb l'interior del territori, les seues relacions i transició amb el contorn urbà i corregint en la mesura que es puga els errors de planificació urbanística que s'han produït en els últims anys. I tot això es durà a terme tenint en compte els principis de seguretat jurídica i la proporcionalitat dels actes de les administracions públiques.  
  
Fonaments jurídics  
L'article 44.1 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, establix que el Consell és l'òrgan competent per a aprovar mitjançant un decret els plans d'acció territorial promoguts per la Generalitat.  
D'acord amb l'article 44.2 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, la conselleria competent en matèria d'ordenació del territori, urbanisme, medi ambient i paisatge pot formular i tramitar els plans d'acció territorial que atenguen les seues competències.  
Segons el Decret 135/2011, de 30 de setembre, del Consell, pel qual s'aprova el Reglament dels òrgans territorials, d'avaluació ambiental i urbanístics de la Generalitat, la consellera és competent per a la iniciació del procediment d'elaboració del Pla d'Acció Territorial de la Infraestructura Verda del Litoral de la Comunitat Valenciana i del projecte de decret per a la seua aprovació.  
L'article 25.3 del Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, en relació amb l'article 64 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, regulen la suspensió de l'ordenació o els procediments d'intervenció urbanística, entre els quals es troben els nous programes d'actuació, en la zona afectada, i la durada de l'esmentada suspensió.  
  
D'acord amb el que s'ha exposat, resolc:  
Primer  
Iniciar el procediment d'elaboració del Pla d'Acció Territorial de la Infraestructura Verda del Litoral de la Comunitat Valenciana i del projecte de decret per a la seua aprovació.  
  
Segon  
Facultar la Direcció General d'Ordenació del Territori, Urbanisme i Paisatge per a elaborar l'esmentat pla i el projecte de decret, i per a la realització dels tràmits necessaris per a la seua aprovació pel Consell per mitjà del corresponent expedient administratiu tramitat segons el procediment legalment previst.  
  
Tercer  
Suspendre, pel termini d'un any des de la data de la present resolució, l'aprovació de nous programes d'actuació en els sòls classificats com urbanitzables en l'àmbit de 500 metres de la franja del litoral definits en l'esborrany de pla i el document inicial estratègic del Pla d'Acció Territorial de la Infraestructura Verda del Litoral de la Comunitat Valenciana.  
  
València, 11 de novembre de 2015.- La consellera d'Habitatge, Obres Publiques i Vertebració del Territori: María José Salvador Rubert.